PIMEYDEN TANGO Jussi Vares puolestaan oli aina noudattanut tinkimättömästi omaa vakaata linjaansa, jonka mukaan mies ei voi olla missään niin väärässä paikassa kuin selvinpäin tanssilattialla. "Tough guys don´t dance."

Vares rekisteröi miehen kärsivinä punoittavat silmät ja tämän otsalla helmeilevät pienet pisarat. Keskirankka krapulatila, vapaalla Richterin asteikolla jossakin kuuden ja seiskan välillä.

Miehen pikkuruisista silmistä pilkahteleva katse oli tarkkaavainen ja arvioiva; se oli kuin navetan sontaluukuista syksyiseen räntäsateeseen kajastava alastoman hehkulampun valo.

Veko Hopea kaatoi kuppinsa puolilleen Possun kahvia, joka näytti raakaöljyn tahrimalta Kaspianmeren rantaliejulta. Eikä juuri maistunutkaan kummemmalta.

KELTAINEN LESKI Minä en ole mikään kovin innokas julkisten palvelujen käyttäjä. On ensimmäinen kerta, kun poikkean sivukirjastossa. Täällä lainataan näemmä kokonaisia kirjoja eikä pelkkiä sivuja.

Ikimuistoiset suomalaiset perinteet kieltävät kunnon suomalaista miestä koskaan ohittamasta kapakkapöydässä notkuvaa entistä armeijakaveria ilmoittautumatta tälle, ja mieluummin vielä erittäin reippaalla äänellä.

Johtaja saattoi kuudenkymmenen markan pillerillä saavuttaa nuoruutensa nousukulman, vähintään yhtä monta astetta kuin HEX:in uljaasti kohoileva käyrä.

JÄÄTYNYT ENKELI Vares toivotti hyvät pyhät ja astui kauluksiaan nostellen ulos räntäsateeseen. Taivaalta tippuva tavara ei ollut ainoastaan jalkarätin kokoista vaan myös väristä. Todennäköisesti haju ja makukin olisivat täsmänneet.

ENKELIT KANSSASI Ja pitää myöntää,että koko alkuviikon liitutaulu on kyllä kuin märällä sienellä pyyhitty. Ei kirjoitusta. Tabula rasa. Ja elämä risa.

MULLAN MAKU Jussi Vares nuuhki varovaisesti huoneiston ummehtunutta aromia. Ihme ettei kaiken osaava Microsoft ollut vieläkään keksinyt asentaa Windowsiinsa jokaisen nörtin kovasti kaipaamaa tuuletusikkunaa.

"Elämä on tätä. Tänään kaveri voi tuntea itsensä vaikka minkälaiseksi matopelin maailmanmestariksi. Mutta lopulta madot voittaa aina. Siis aina." -- "Onhan sitä siinä... ajatusta. Miehellähän on jutuissa tasoja kuin keittiöjakkarassa.

KOLMASTOISTA YÖ "Syyn ja seurauksen laki." Pastori Alanen rypisteli otsaansa. "Kukas viisas se nyt olikaan - taisipa olla itse Konfutse - joka jo aikoinaan lausahti, että jos menet illalla petiin kutisevan peräaukkosi kanssa, niin aamulla heräät sormi tahmaisena ja pahalta haisevana. Niin yksinkertaista se on."

Hätä ei ole tämmöinen. Minulla kun on aina mukanani mittatilaustyötä oleva nahkapyjama. Ja se on kyllä tähän päivään mennessä palvellut meikäläistä täysin moitteettomasti. Kaikissa olosuhteissa.

Lähde: Parhaat Vares-sitaatit, www.otava.fi